Vladas Skorupskis

Vladas Skorupskis (1895 m. rugsėjo 29 d. Šniponyse – 1981 m. gegužės 20 d. Karmėlavoje) – Lietuvos karinis ir valstybės veikėjas, pulkininkas.Vladas Skorupskis. Visuotinė lietuvių enciklopedija. Nuoroda tikrinta 2025-09-21.

 Biografija 
Baigė 7 gimnazijos klases. 1914 m. prasidėjus Pirmajam pasauliniam karui mobilizuotas, tarnavo Rusijos imperijos kariuomenės daliniuose pradžioje vokiečių fronte, o nuo 1916 m. turkų fronte. Kaukaze baigė Aukštuosius karininkų kursus. 1917 m. dalyvavo ekspedicijoje prieš kurdus Kurdistane, 1918 m. sąjungininkų kariuomenėje kovojo su bolševikais.

1919 m. Lietuvos kariuomenės savanoris, 1-ajame pėstininkų pulke tarnavo kuopos vadu, greitai paskirtas bataliono vadu ir pulko vado padėjėju. Dalyvavo kovose su bolševikais, kai buvo vykdoma Kurklių-Panevėžio operacija, vėliau Kupiškio-Utenos operacija‎ užimant Kurklius, Uteną ir Daugailius. Už sėkmingas kovas apdovanotas Vyčio Kryžiumi.

Nuo 1919 m. rugpjūčio 24 d. 1-ojo pėstininkų pulko vadas, vadovavo pulkui kovose su bermontininkais. 1919 m. lapkričio 22 d. išlaisvino Radviliškį. Už Radviliškio kautynes atskiru Lietuvos Prezidento aktu apdovanotas Vyčio Kryžiumi su kardais ir įrašu „Už Radviliškį“. 1920 m. rugsėjo – lapkričio dalyvavo kovose su Lenkijos kariuomene. 1921 m. su pulku perėjo į Širvintų rajoną saugoti Lietuvos ir Lenkijos demarkacijos linijos.

1924–1926 m. studijavo Prahos Generalinio štabo akademijoje, kurią baigęs paskirtas Aukštųjų karininkų kursų mokymo dalies vedėju. Vienas 1926 m. gruodžio 17 d. valstybės perversmo organizatorių, valdybos pirmininkas.

Po perversmo trumpai ėjo Vyriausiojo štabo viršininko pareigas, vėliau Vyriausiojo štabo administracijos valdybos viršininkas, Aukštųjų karininkų kursų viršininkas ir karo mokslo valdybos viršininkas. Kurį laiką buvo kariniu atašė Italijoje ir nuo 1929 m. spalio mėn. Prancūzijoje. 1930 m. išėjo į atsargą, gyveno Širvintų valsčiuje, rašė populiarias karines knygas jaunuomenei.

1946 m. suimtas, kalėjo Sibire, 1955 m. buvo paleistas. 1958 m. grįžo į Lietuvą.

 Bibliografija 
 La resurrection d’un peuple (1918–1927 m.) (Kaunas, 1930 m.)
 Per aukas ir pasišventimą laimėjome (Kaunas, 1933 m.)
 Karas už Lietuvos laisvę (1914–1934 m.) (Kaunas, 1934 m.)
 Drąsa – laimėjimo pagrindas (Kaunas, 1936 m.)

 Išnašos 

Kategorija:Lietuvos kariniai diplomatai
Kategorija:Gynybos atašė
Kategorija:Rusijos imperijos karininkai
Kategorija:Tarpukario Lietuvos kariuomenės pulkininkai
Kategorija:1-ojo pėstininkų Lietuvos Didžiojo Kunigaikščio Gedimino pulko karininkai
Kategorija:1-ojo pėstininkų Lietuvos Didžiojo Kunigaikščio Gedimino pulko vadai